钦定古今图书集成/明伦汇编/家范典/第076卷 > 袁氏世范 > 《奠小侄女寄寄文》李商隐
## 钦定古今图书集成/明伦汇编/家范典/第076卷 > 袁氏世范 > 《奠小侄女寄寄文》李商隐

正月二十五日，伯伯以“《果子弄物》招送寄寄体魂归
大茔之旁。哀哉！尔生四年，方复本族。既复数月，奄然
归无。于鞠育而未申，结悲伤而何极。来也何故？去也
何缘？念当稚戏之辰，孰测死生之位。时吾赴调京下，
移家关中。事故纷纶，光阴迁贸。寄瘗尔骨，五年于兹。
白草枯荄，荒涂古陌。朝饥谁抱，夜渴谁怜？尔之栖栖，
吾有罪矣。”今吾仲姊，反葬有期，遂迁尔灵，来复先域。
平原卜穴，刊石书铭。明知过礼之文，何忍深情所属。
自尔殁后，侄辈数人，竹马玉环，绣襜文葆。堂前阶下，
日里风中，弄药争花，纷吾左右。独尔精诚，不知所之。
况吾别娶已来，嗣绪未立。犹子之义，倍切他人。念往
抚存，五情空热。呜呼！荥水之上，坛山“之侧。汝乃曾乃
祖，松槚森行。伯姑仲姑，冢坟相接。汝来往于此，勿怖
勿惊。华彩衣裳，甘香饮食。汝来受此，无少无多。汝伯
祭汝，汝父哭汝，哀哀寄寄，汝知之耶？”